text: [{"text_idx": "#000001", "text": "Na saboh riwayat geupeugah bahawa ureue\u0308ng Ace\u0300h pale\u0301ng rame\u0300 geujak u Yan nibak tho\u0302n 1900-1915. Punca pho\u0302n sabab-musabab nakeuh meusabab Ace\u0300h geumeuprang ngo\u0308n Olanda. Bak masa prang nyan, cuko\u0302p rame\u0300 ulama nyang na di Ace\u0300h geudue\u0308k keu ule\u0300e\u0308 peurlawanan Rakyat geuprang Olanda. Meusabab nyan, ulama meuseureuta peungiko\u0302tgeuh jeue\u0308t keu sasaran Olanda."}, {"text_idx": "#000002", "text": "Na geupeugah cit bahawa ureue\u0308ng Ace\u0300h nyang awai pho\u0302n neuteuka u Yan teubagi lam lhe\u0300e\u0308 boh tumpok, yakni:"}, {"text_idx": "#000003", "text": "1. Peureute\u0301 ulama nyang peureunoe\u0308 e\u0301leume\u0300e\u0308 agama ngo\u0308n ureue\u0308ng beue\u0308t nyang tunto\u0302t e\u0301leume\u0300e\u0308"}, {"text_idx": "#000004", "text": "2. Rakyat nyang plue\u0308ng nibak hadeue\u0308b that prang, lheue\u0308h nyan geupuga blang ngo\u0308n lampo\u0302h bak geumeugoe\u0308."}, {"text_idx": "#000005", "text": "Di antara bo\u0302keuti nyang jeue\u0308t keu deunuko\u0302ng neuteuka ureue\u0308ng Ace\u0300h u Yan bak akhe\u0301 abad keu 20 masihi nakeuh jirat ulama Ace\u0300h ngo\u0308n na meupadub-padub boh bate\u0300e\u0308 bak saboh lampo\u0302h jirat jameun ureue\u0308ng Ace\u0300h bak gampo\u0302ng Ache\u0300h di Yan. Bak salah saboh bate\u0300e\u0308 jirat di sinan meutule\u0301h nan Syeikh Omar nyang neuwafeue\u0308t bak tho\u0302n 1329 H (1909 M). Na cit meupadub-padub boh bate\u0300e\u0308 jirat lae\u0300n nyang manto\u0308ng jeue\u0308t tabaca, yakni na meutule\u0301h Haji Abas bin Qasim ngo\u0308n Hajah Mayah binti Haji Abu Bakar nyang meuninggai bak tho\u0302n 1919 M."}, {"text_idx": "#000007", "text": "Ureue\u0308ng nyan dudoe\u0308 geupuga Kampung Acheh lom lheue\u0308h nyan geupeudo\u0308ng saboh teumpat bak meureunoe\u0308 agama E\u0301seulam di sinan nyang geubo\u0302h nan Madrasah al-Irsyadiyah al-Diniyah bak tho\u0302n 1902 masihi. Lheue\u0308h nyan, make\u0301n rame\u0300 ureue\u0308ng Ace\u0300h nyang neuteuka u Yan, teumaso\u0302k muridneuh nyang nan gobnyan Teungku Bidau al-Hafidz."}, {"text_idx": "#000008", "text": "Tro\u0302h neuteuka Teungku Arshad ngo\u0308n ulama lae\u0301n u Yan geuiko\u0302t cit le\u0301 ce\u0300e\u0308darageuh ngo\u0308n ureue\u0308ng iko\u0302t ngo\u0308n murid-murid ureue\u0308ng nyan di Ace\u0300h. Ureue\u0308ng nyan geuiko\u0302t para ulama sabab geuneuk tunto\u0302t e\u0301leume\u0300e\u0308 agama sabab di Ace\u0300h teungo\u0308h kacho kareuna prang ngo\u0308n Olanda. Ureue\u0308ng nyan geumeureunoe\u0308 beue\u0308t bak meunasah nyang geupeugo\u0308t le\u0301 Teungku Arshad. Seubagoe\u0308 teumpat geudue\u0308k beugi ureue\u0308ng meureunoe\u0308, geupeugo\u0308t lom meupadub-padub boh bale\u0300 nyang toe\u0308 ngo\u0308n meunasah. Geupeugah ka rab na 30 boh bale\u0300 nyang geupeudo\u0308ng."}]